Document ID: 32011R0842

VYKONÁVACIE NARIADENIE KOMISIE (EÚ) č. 842/2011
z 19. augusta 2011,
ktorým sa ustanovujú štandardné formuláre na uverejňovanie oznámení v oblasti verejného obstarávania a ktorým sa zrušuje nariadenie (ES) č. 1564/2005
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 89/665/EHS z 21. decembra 1989 o koordinácii zákonov, iných právnych predpisov a správnych opatrení týkajúcich sa uplatňovania postupov preskúmavania v rámci verejného obstarávania tovarov a prác (1), a najmä na jej článok 3a,
so zreteľom na smernicu Rady 92/13/EHS z 25. februára 1992, ktorou sa koordinujú zákony, iné právne predpisy a správne opatrenia o uplatňovaní právnych predpisov Spoločenstva o postupoch verejného obstarávania subjektov pôsobiacich vo vodnom, energetickom, dopravnom a telekomunikačnom sektore (2), a najmä na jej článok 3a,
so zreteľom na smernicu Európskeho parlamentu a Rady 2004/17/ES z 31. marca 2004, ktorou sa koordinujú postupy obstarávania subjektov pôsobiacich v odvetviach vodného hospodárstva, energetiky, dopravy a poštových služieb (3), a najmä na jej článok 44 ods. 1 a článok 63 ods. 1,
so zreteľom na smernicu Európskeho parlamentu a Rady 2004/18/ES z 31. marca 2004, ktorou sa koordinujú postupy pri uzavieraní verejných zmlúv na uskutočnenie prác, dodanie tovaru a poskytnutie služieb (4), a najmä na jej článok 36 ods. 1, článok 58 ods. 2, článok 64 ods. 2 a článok 70 ods. 1,
so zreteľom na smernicu Európskeho parlamentu a Rady 2009/81/ES z 13. júla 2009 o koordinácii postupov pre zadávanie určitých zákaziek na práce, zákaziek na dodávku tovaru a zákaziek na služby verejnými obstarávateľmi alebo obstarávateľmi v oblastiach obrany a bezpečnosti a o zmene a doplnení smerníc 2004/17/ES a 2004/18/ES (5), a najmä na jej článok 32 ods. 1, článok 52 ods. 2 a článok 64,
po konzultácii s Poradným výborom pre verejné obstarávanie,
keďže:
(1)
V smerniciach 89/665/EHS a 2004/18/ES sa vyžaduje, aby sa súťaže na verejné zákazky na dodávky tovaru, na práce a na služby uverejňovali v Úradnom vestníku Európskej únie. Oznámenia pre tieto uverejnenia by mali zahŕňať informácie ustanovené v týchto smerniciach.
(2)
V smerniciach 92/13/EHS a 2004/17/ES sa vyžaduje, aby sa zákazky verejného obstarávania vo vodnom, energetickom, dopravnom a telekomunikačnom sektore uverejňovali v Úradnom vestníku Európskej únie. Oznámenia pre tieto uverejnenia by mali zahŕňať informácie ustanovené v týchto smerniciach.
(3)
V smernici 2009/81/ES sa vyžaduje, aby sa súťaže na určité zákazky na práce, zákazky na dodávku tovaru a zákazky na služby v oblasti obrany a bezpečnosti uverejňovali v Úradnom vestníku Európskej únie. Oznámenia pre toto uverejnenie by mali zahŕňať informácie ustanovené v tejto smernici.
(4)
V nariadení Komisie (ES) č. 1564/2005 z 7. septembra 2005, ktorým sa ustanovujú štandardné formuláre na zverejňovanie oznámení v oblasti verejného obstarávania (6), sa stanovujú štandardné formuláre ustanovené v smerniciach 2004/17/ES a 2004/18/ES a v smerniciach 89/665/EHS a 92/13/EHS.
(5)
S cieľom dosiahnuť súlad so smernicou 2009/81/ES a zaistiť plnú účinnosť smerníc 89/665/EHS, 92/13/EHS, 2004/17/ES a 2004/18/ES je nevyhnutné prispôsobiť a doplniť štandardné formuláre tvoriace prílohu k nariadeniu (ES) č. 1564/2005. Zároveň je vhodné aktualizovať určité prvky štandardných formulárov s cieľom zohľadniť technický pokrok. Vzhľadom na počet a rozsah potrebných úprav by sa nariadenie (ES) č. 1564/2005 malo nahradiť.
(6)
Opatrenia stanovené v tomto nariadení sú v súlade so stanoviskom Výboru,
PRIJALA TOTO NARIADENIE:
Článok 1
Na uverejňovanie oznámení uvedených v článkoch 41 až 44 a článku 63 smernice 2004/17/ES v Úradnom vestníku Európskej únie používajú obstarávatelia štandardné formuláre ustanovené v prílohách IV až IX, XII a XIII k tomuto nariadeniu.
Článok 2
Na uverejňovanie oznámení uvedených v článkoch 35, 36, 58, 64, 69 a 70 smernice 2004/18/ES v Úradnom vestníku Európskej únie používajú verejní obstarávatelia štandardné formuláre ustanovené v prílohách I, II, III a VIII až XIII k tomuto nariadeniu.
Článok 3
Na uverejňovanie oznámenia uvedeného v článku 3a smerníc 89/665/EHS a 92/13/EHS v Úradnom vestníku Európskej únie používajú verejní obstarávatelia a obstarávatelia štandardný formulár ustanovený v prílohe XIV k tomuto nariadeniu.
Článok 4
Na uverejňovanie oznámení uvedených v článkoch 30, 32, 52 a 64 smernice 2009/81/ES v Úradnom vestníku Európskej únie používajú verejní obstarávatelia a obstarávatelia štandardné formuláre ustanovené v prílohách XV až XVIII k tomuto nariadeniu.
Článok 5
Nariadenie (ES) č. 1564/2005 sa zrušuje.
Článok 6
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. augusta 2011

Labels: 12
3